Dendron-aanval: Nog ŉ verdagte vasFoto: AfriForum ŉ Vierde verdagte is in hegtenis geneem in verband met die plaasaanval verlede week in die Dendron-distrik in Limpopo. Brig. Motlafela Mojapelo, polisiewoordvoerder, het gesê die verdagte is een van die 1 419 verdagtes, tussen 18 en 50 jaar oud, wat tydens gesamentlike operasies deur die polisie en ander wetstoepassingsagentskappe in die provinsie in hegtenis geneem is. ŉ Boer en sy vrou is Woensdag omstreeks 00:30 in hul plaashuis oorval. Die boer is erg aangerand en in ŉ ernstige toestand in ŉ hospitaal opgeneem. Sy vrou is verkrag en ook geskiet. Die verdagtes het met die boer se Nissan Navara-bakkie en vuurwapens van die toneel gevlug. Drie van die verdagtes is kort ná 06:00 in Polokwane (Pietersburg) vasgetrek en een van die verdagtes is gewond tydens ŉ oor-en-weer-skietery met die polisie. Die beseerde verdagte het later aan sy beserings in die hospitaal beswyk. Die ander twee verdagtes het Vrydag in die Morebeng-landdroshof verskyn in verband met die plaasaanval. Hulle het op verskeie aanklagte, insluitend gewapende huisroof en verkragting, in die hof verskyn en die saak is tot 14 Augustus uitgestel wanneer die verdagtes om borgtog sal aansoek doen. Bykans 500 voertuie het Vrydagoggend by die afdraai langs die N1-snelweg na Morebeng (Soekmekaar) byeengekom om saam na die Morebeng-landdroshof te ry waar die verdagtes verskyn het. Honderde mense van Louis Trichardt, Dendron, Hoedspruit, Tzaneen en Polokwane het van 09:00 af by die bymekaarkompunt saamgedrom. “Ons is kwaad. Ons is keelvol. Stop plaasmoorde.” Dít was die woorde op van die plakkate wat by die hof omhoog gehou is. “Dit is belangrik dat die boodskap na buite uitgebasuin word. Ons gaan nie meer net terugsit en niks doen nie,” het Cornea van der Walt, ŉ lid van die gemeenskap, gesê.